তুরস্ককে কেন্দ্র করে আবারও উত্তপ্ত হয়ে উঠল আন্তর্জাতিক পরিস্থিতি। এবার রাশিয়ার একটি  বিমানকে গুলি করে সিরিয়ার মাটিতে নামাল তুরস্ক সেনা।  ঘটনাকে কেন্দ্র করে উত্তপ্ত হয়ে ওঠে আন্তর্জাতিক দুনিয়া।যদিও সিরিয়ার তরফ থেকে দাবি করা হয়েছে, বিমানটি তুরস্কের আকাশসীমা লঙ্ঘন করার জন্যই গুলি করে তা নামায় তুরস্ক সেনা।
সূত্রের খবর, বিমানে দুজন পাইলট ছিলেন। একজন পাইলট গুলিতে প্রাণ হারিয়েছেন। দ্বিতীয় পাইলটের কোনও হদিশ পাওয়া যায়নি এখনও। বিমানটি রাশিয়ার যুদ্ধবিমান ছিল বলে স্বীকার করে নেওয়া হয়েছে রাশিয়ার পক্ষ থেকে।
যদিও, বিতর্ক দানা বেঁধেছে জেট প্লেনটির নাম্বার নিয়ে। মস্কোর তরফ থেকে দাবি করা হয়েছে, তাঁদের যুদ্ধবিমানটি এসইউ ২৪। অন্যদিকে তুরস্কের দাবি, যে বিমানটিতে গুলিবর্ষণ করা তা এফ ১৬। শুধু তাই নয়, তুরস্ক সেনার তরফ থেকে আরও দাবি করা হয়েছে, বিমানটি সীমা লঙ্ঘন করার সঙ্গে সঙ্গেই তাকে বহুবার সতর্ক করে তুরস্ক। একাধিকবার ‘ওয়ার্নিং সিগন্যাল’ পাঠানো সত্ত্বেও রাশিয়ার বিমানটি গতিপথ পরিবর্তন করেনি বলেনি দাবি তুরস্কের।
স্বাভাবিকভাবেই রাশিয়ার বিমানে তুরস্কের এই হামালাকে মোটেও ভাল ভাবে নেয়নি মস্কো। আইএসআইএস-কে সমূলে বিনাশ করতে সিরিয়ায় গত কয়েকদিন ধরেই লাগাতার বিমানহানা চালিয়েছে রাশিয়া। রাশিয়ার যুদ্ধবিমান সিরিয়ার মাটিতে নামানোর পরে একটি বিতর্কিত ভিডিও ফুটেজও প্রকাশ করে সিরিয়া। গোটা ঘটনায় বিগতদিনের আন্তর্জাতিক অস্থিরতাই প্রকাশ পেল আরও একবার।
রাশিয়ার প্রেসিডেন্ট ভ্লাদিমির পুতিন সম্পূর্ণ ঘটনাকে সন্ত্রাসবাদের জয় বলেই ব্যাখ্যা করেছেন। পাশাপাশি তিনি মন্তব্য করেছেন যে এই ঘটনার পর রাশিয়া-তুরস্ক সম্পর্কে অবনতি হতে পারে।